มี.ค.เงินทุนยังไหลออก2.3พันล้านเหรียญ
เดือน มี.ค. เงินทุนไหลออก 2,319 ล้านเหรียญสหรัฐ ต่อเนื่องเป็นเดือนที่ 2 ต่างชาติถอนเงินกลับ
2 พ.ค. 2559

เดือน มี.ค. เงินทุนไหลออก 2,319 ล้านเหรียญสหรัฐ ต่อเนื่องเป็นเดือนที่ 2 ต่างชาติถอนเงินกลับ
ธนาคารแห่งประเทศไทย (ธปท.) รายงานว่า เดือน มี.ค.ที่ผ่านมา มีเงินทุนไหลออกสุทธิ 2,319 ล้านเหรียญสหรัฐ ขาดดุลต่อเนื่องเป็นเดือนที่สองต่อจากเดือน ก.พ. ที่มีเงินทุนไหลออกสุทธิ 573 ล้านเหรียญสหรัฐ เนื่องจากมีการถอนเงินลงทุนโดยตรงของนักลงทุนต่างชาติ (เอฟดีไอ) ในธุรกิจค้าปลีกออกไป รวมทั้งธุรกิจของไทยนำเงินออกไปลงทุนโดยตรงในต่างประเทศ อาทิ บริษัทโฮลดิ้ง การผลิตและจ่ายกระแสไฟฟ้า และธุรกิจให้คำปรึกษาด้านบริหารจัดการ ในญี่ปุ่น สหรัฐ และลาว เป็นสำคัญ
อย่างไรก็ดี เดือน มี.ค.ปีนี้ยังมีเงินทุนไหลเข้าไทย ส่วนใหญ่มาจากเงินลงทุนในหลักทรัพย์ไทยของนักลงทุนต่างชาติ ทั้งในตราสารทุนและตราสารหนี้ สอดคล้องกับการที่นักลงทุนกลับเข้ามาลงทุนในสินทรัพย์ตลาดเกิดใหม่อย่างต่อเนื่อง หลังจากธนาคารกลางในประเทศเศรษฐกิจหลักมีแนวโน้มผ่อนคลายนโยบายการเงินมากขึ้น
ทั้งนี้ ไตรมาสแรกปีนี้มีเงินทุนไหลออกสุทธิเพียง 1,560 ล้านเหรียญสหรัฐ ลดลงจากไตรมาส 4 ปีก่อน ที่ไหลออกสุทธิถึง 6,900 ล้านเหรียญสหรัฐ ทำให้เงินบาทต่อเงินเหรียญสหรัฐแข็งค่า 2.4% ในสิ้นเดือน มี.ค.